দুর্নীতি নিয়ে মুখ খোলায় যুবককে হত্যা! চাঞ্চল্য তামিলনাড়ুতে

ওয়েব ডেস্ক : দুর্নীতি নিয়ে পঞ্চায়েত সভাপতির বিরুদ্ধে মুখ খুলেছিলেন। সেই ‘অপরাধে’ এক যুবককে গাড়িচাপা দিয়ে খুনের অভিযোগ উঠল তামিলনাড়ুর (Tamil Nadu) ডিএমকে (DMK) নেতার বিরুদ্ধে। ঘটনায় অভিযুক্তকে গ্রেফতার করেছে পুলিশ।

পুলিশ (Police) সূত্রে খবর, ওই যুবক বৃহস্পতিবার গাড়ি চালিয়ে যাচ্ছিলেন। সেই সময় তাঁকে ধাক্কা মারে একটি এসইউভি। তাতেই মৃত্যু হয় ওই যুবকের। যানা যায় সেই সময় গাড়িটি চালাচ্ছিলেন ডিএমকে (DMK) নেতা তথা পঞ্চয়েত সভাপতি নয়ঙ্গম পলানিস্বামী। এই ঘটনায় অভিযুক্তকে গ্রেফতার করেছে পুলিশ। তদন্তকারীদের এক আধিকারিক জানিয়েছেন, এই ঘটনার সময় মত্ত অবস্থায় ছিলেন ডিএমকে নেতা। তখনই নিয়ন্ত্রণ হারিয়ে এই ঘটনা ঘটে।

আরও খবর : কাঠমান্ডুর হোটেল আগুনে প্রাণ গেল ভারতীয় মহিলার

কিন্তু নিহতের পরিবারের তরফে অভিযোগ করা হয়েছে, পঞ্চায়েত সভাপতি নয়ঙ্গম পলানিস্বামীর বিরুদ্ধে দুর্নীতির অভিযোগ তুলেছিলেন ওই যুবক। সেই কারণেই তাঁকে গাড়ি চাপা দিয়ে খুন করা হয়। পরিবারের তরফে আরও অভিযোগ করা হয়, খুনের ঘটনাকে দুর্ঘটনা বলে চালানোর চেষ্টা করা হচ্ছে। জানা যাচ্ছে, ডিএমকে নেতার বিরুদ্ধে ইতিমধ্যে খুনের মামলা দায়ের হয়েছে। তার ভিত্তিতে তদন্ত শুরু করেছে পুলিশ।

সূত্রের খবর, এলাকায় রাস্তা করা নিয়ে পঞ্চায়েত সভাপতির বিরুদ্ধে দুর্নীতির অভিযোগ তুলেছিলেন ওই যুবক। এমনকি ওই রাস্তা তৈরির জন্য দায়িত্ব পঞ্চায়েতকে না দিয়ে অন্য সংস্থাকে দেওয়ার দাবি তুলেছিল তিনি। তার পরেই মৃত্যু হল ওই যুবকের। তবে এটি নিছক দুর্ঘটনা, না হত্যার ঘটনা, তা নিয়ে ইতিমধ্যে তদন্ত শুরু করেছে পুলিশ।